## Pravilnik o uvjetima za stjecanje i provjeru stručnih znanja potrebnih za obavljanje poslova ovlaštenog aktuara

### NN 93/2013 (19.7.2013.), Pravilnik o uvjetima za stjecanje i provjeru stručnih znanja potrebnih za obavljanje poslova ovlaštenog aktuara

HRVATSKA AGENCIJA ZA NADZOR FINANCIJSKIH USLUGA

2116

Na temelju odredbi članka 66. stavak 4. Zakona o osiguranju (»Narodne novine« broj 151/05, 87/08, 82/09 i 54/13) i članka 27. stavak 3. Zakona o mirovinskim osiguravajućim društvima i isplati mirovina na temelju individualne kapitalizirane štednje (»Narodne novine« broj 106/99, 63/00, 107/07 i 114/11) Hrvatska agencija za nadzor financijskih usluga na sjednici Upravnog vijeća održanoj 12. srpnja 2013. godine donosi

PRAVILNIK

O UVJETIMA ZA STJECANJE I PROVJERU STRUČNIH ZNANJA POTREBNIH ZA OBAVLJANJE POSLOVA OVLAŠTENOG AKTUARA

OPĆE ODREDBE

Članak 1.

(1) Ovim Pravilnikom propisuju se uvjeti za stjecanje i provjeru stručnih znanja potrebnih za dobivanje ovlaštenja za obavljanje poslova ovlaštenog aktuara.

(2) Osobama koje uspješno polože ispite za provjeru stručnih znanja potrebnih za dobivanje ovlaštenja za obavljanje poslova ovlaštenog aktuara Hrvatska agencija za nadzor financijskih usluga (dalje u tekstu: Agencija) će izdati Uvjerenje o uspješno obavljenoj provjeri stručnih znanja potrebnih za obavljanje poslova ovlaštenog aktuara.

STRUČNA ZNANJA POTREBNA ZA OBAVLJANJE POSLOVA OVLAŠTENOG AKTUARA

Članak 2.

(1) Stručna znanja potrebna za obavljanje poslova ovlaštenog aktuara dokazuju se uspješno položenim ispitima iz sljedećih predmeta:

1. Obvezni ispiti:

1) Vjerojatnost i matematička statistika,

2) Financijska matematika,

3) Stohastičko modeliranje,

4) Ekonomija,

5) Modeli doživljenja,

6) Aktuarska matematika I,

7) Aktuarska matematika II,

8) Investiranje i upravljanje imovinom,

9) Životno osiguranje,

10) Neživotno osiguranje,

11) Mirovinsko osiguranje,

12) Zdravstveno osiguranje.

2. Dodatni obvezni ispiti:

1) Praksa osiguranja i mirovinskog osiguranja u Republici Hrvatskoj,

2) Profesionalizam aktuarske struke,

3) Pravo osiguranja i mirovinskog osiguranja u Republici Hrvatskoj,

4) Računovodstvo osiguranja i mirovinskog osiguranja u Republici Hrvatskoj.

(2) Obvezni ispiti iz stavka 1. točke 1. ovog članka polažu se u okviru poslijediplomskog specijalističkog studija aktuarske matematike na Prirodoslovno-matematičkom fakultetu – Matematički odsjek Sveučilišta u Zagrebu.

(3) Dodatni obvezni ispiti iz stavka 1. točke 2. ovog članka (dalje u tekstu: Dodatni ispiti) polažu se pred Komisijom za provjeru stručnih znanja za obavljanje poslova ovlaštenog aktuara (dalje u tekstu: Komisija).

(4) Agencija će na svojoj internetskoj stranici objaviti detaljni sadržaj Dodatnih ispita te literaturu potrebnu za polaganje istih.

KOMISIJA

Članak 3.

(1) Komisija se sastoji od pet članova od kojih je jedan predsjednik. Predsjednika i članove Komisije, za svaki ispitni rok posebno, Odlukom imenuje Agencija.

(2) Komisija je u obvezi tijekom postupka održavanja Dodatnih ispita jamčiti tajnost podataka.

(3) Članovi Komisije određuju popis pitanja i zadataka Dodatnih ispita koji odobrava Agencija.

(4) Članovi Komisije primaju naknadu za svoj rad, koju utvrđuje Agencija Odlukom, a isplaćuje se iz sredstava Agencije.

OBRAZOVNI PROGRAM ZA DODATNE ISPITE

Članak 4.

(1) Agencija može organizirati obrazovni program za dodatne obvezne ispite iz članka 2. stavka 1. točke 2. ovog Pravilnika (dalje u tekstu: obrazovni program).

(2) Agencija može obrazovni program organizirati samostalno ili u suradnji s drugim institucijama.

(3) Agencija na svojoj internetskoj stranici objavljuje detalje obrazovnog programa.

(4) Obrazovnom programu može pristupiti osoba koja je podnijela zahtjev za pohađanje obrazovnog programa i koja je podmirila naknadu pohađanja obrazovnog programa.

(5) Zahtjev za pohađanje obrazovnog programa podnosi se Agenciji na Obrascu AKTUAR – 1, koji je sastavni dio ovog Pravilnika.

(6) Agencija nakon prikupljenih zahtjeva utvrđuje listu kandidata za pohađanje obrazovnog programa. Lista kandidata objavljuje se na internetskoj stranici Agencije.

(7) Ukoliko se prema procjeni Agencije ne prijavi dovoljan broj kandidata za pohađanje obrazovnog programa, Agencija neće provesti obrazovni program.

(8) U slučaju iz prethodnog stavka obrazovni program, uz prethodnu suglasnost Agencije mogu organizirati i druge institucije.

(9) Pohađanje obrazovnog programa nije uvjet za pristupanje Dodatnim ispitima.

(10) Agencija će održati ispitni rok i u slučaju da nije proveden obrazovni program.

UVJETI ZA PRISTUPANJE DODATNIM ISPITIMA

Članak 5.

(1) Dodatnim ispitima može pristupiti osoba koja je podnijela zahtjev za polaganje ispita i uplatila naknadu za pristup ispitima te priložila sljedeću dokumentaciju:

1. preslik osobne iskaznice ili putovnice, a osoba koja nije hrvatski državljanin prilaže preslik putovnice,

2. preslik diplome, a u slučaju inozemne isprave dokument o priznavanju inozemne visokoškolske kvalifikacije u svrhu zapošljavanja ili nastavka obrazovanja, izdan od strane nadležnog tijela u Republici Hrvatskoj, kao dokaz o završenom:

– preddiplomskom i diplomskom sveučilišnom studiju ili integriranom preddiplomskom i diplomskom sveučilišnom studiju ili stručnom studiju i specijalističkom diplomskom stručnom studiju, čijim završetkom je stekla najmanje 300 ECTS bodova, ili

– o završenom sveučilišnom dodiplomskom studiju, čijim završetkom je stekla visoku stručnu spremu, odnosno o završenom stručnom dodiplomskom studiju u trajanju od najmanje četiri godine čijim završetkom je stekla visoku stručnu spremu,

3. potvrdu izdanu od Prirodoslovno-matematičkog fakulteta – Matematički odsjek Sveučilišta u Zagrebu, o položenim ispitima navedenim u članku 2. stavku 1. točki 1. ovog Pravilnika odnosno potvrdu Prirodoslovno matematičkog fakulteta – Matematičkog odsjeka Sveučilišta u Zagrebu o istovrsnosti položenih ispita s programom poslijediplomskog specijalističkog studija aktuarske matematike za osobe koje su uspješno obavile provjeru stručnih znanja u skladu s programom o izobrazbi navedenom u članku 2. stavku 1. točki 1.ovog Pravilnika u drugoj obrazovnoj instituciji,

4. izvornik potvrde poslodavca o najmanje tri godine radnog iskustva u obavljanju aktuarskih poslova,

5. izjavu da nije pravomoćno osuđena na kaznu zatvora za kazneno djelo protiv sigurnosti platnog prometa i poslovanja sa potpisom kandidata ovjerenim kod javnog bilježnika odnosno u skladu sa zakonom i međunarodnim propisima (Apostille – Haška Konvencija o ukidanju potrebe legalizacije stranih javnih isprava, od 5. listopada 1961. godine), ne stariju od tri mjeseca.

(2) Dokumentacija propisana odredbama ovoga članka dostavlja se na hrvatskom jeziku, preslike isprava dostavljaju se ovjerene kod javnog bilježnika odnosno u skladu sa zakonom i međunarodnim propisima (Apostille – Haška Konvencija o ukidanju potrebe legalizacije stranih javnih isprava, od 5. listopada 1961. godine), a isprave na stranom jeziku dostavljaju se prevedene od ovlaštenog sudskog tumača.

(3) Dostavljena dokumentacija se ne vraća.

Članak 6.

(1) Zahtjev za polaganje ispita podnosi se Agenciji na Obrascu AKTUAR – 2 koji je sastavni dio ovog Pravilnika.

(2) Uz zahtjev za polaganje ispita kandidati obvezno prilažu i dokaze o udovoljavanju uvjetima iz članka 5. stavka 1. ovog Pravilnika, a kandidati koji pristupaju drugom ispitnom roku dostavljaju izjavu iz članka 5. stavak 1. točka 5. ovog Pravilnika, ako je prethodno dostavljena izjava starija od tri mjeseca.

NAKNADE

Članak 7.

(1) Polaznici obrazovnog programa plaćaju naknadu za pohađanje obrazovnog programa.

(2) Kandidati za polaganje Dodatnih ispita plaćaju naknadu za pristup ispitima.

(3) Visina naknada iz stavaka 1. i 2. ovog članka određuje se posebnim aktom Agencije.

(4) Kandidati koji pristupaju drugom ispitnom roku ponovno plaćaju naknadu za pristup ispitima.

POLAGANJE DODATNIH ISPITA

Članak 8.

(1) Mjesto i vrijeme polaganja Dodatnih ispita kao i druge relevantne podatke u svezi istih Agencija će objaviti na svojoj internetskoj stranici.

(2) Agencija na svojoj internetskoj stranici objavljuje i rok za podnošenje zahtjeva za pristupanje ispitima.

(3) Kandidati se prilikom pristupanja polaganju Dodatnih ispita moraju identificirati s dokumentom sa slikom. Agencija može navedeni dokument fotokopirati.

(4) Dodatni ispiti se polažu na hrvatskom jeziku i to u pisanom obliku.

(5) Komisija sastavlja zapisnik o provedenim ispitima.

(6) Dodatni ispiti nisu javni. Osim članova Komisije na Dodatnim ispitima mogu također biti nazočne osobe koje ovlasti Agencija.

(7) U slučaju kada radnici Agencije polažu Dodatne ispite, isti će biti posebno označeni.

(8) Polaganje Dodatnih ispita organizira se u dva ispitna roka.

(9) Prvom ispitnom roku mogu pristupiti kandidati koji su ispunili uvjete propisane člankom 5. stavkom 1. ovog Pravilnika, a čiji popis će Agencija objaviti na svojoj internetskoj stranici.

(10) Drugom ispitnom roku mogu pristupiti samo oni kandidati koji su pristupili prvom ispitnom roku i nisu uspješno položili sve Dodatne ispite.

(11) U drugom ispitnom roku kandidat polaže samo one Dodatne ispite koje nije položio u prvom ispitnom roku.

(12) Ukoliko kandidat ne položi sve ispite ni u drugom ispitnom roku do tada položeni Dodatni ispiti se ne priznaju i kandidat mora ponovo podnijeti zahtjev za polaganje ispita iz članka 6. ovog Pravilnika sa dokumentacijom iz članka 6. stavka 2. i članka 7. stavka 2. ovoga Pravilnika.

OCJENJIVANJE USPJEŠNOSTI

Članak 9.

(1) Smatra se da je kandidat uspješno položio Dodatne ispite ukoliko je na svakom Dodatnom ispitu točno odgovorio na najmanje 60% pitanja.

(2) Uspjeh na ispitu ocjenjuje se sa »položio« ili »nije položio«.

(3) U slučaju posebno označenih ispita radnika Agencije, iste ne mogu ocjenjivati članovi Komisije koji su ujedno i radnici Agencije.

(4) Kandidat koji nije u mogućnosti izaći na Dodatne ispite zbog opravdanih razloga (bolest, službeni put i dr.) podnosi pisani zahtjev Agenciji, najkasnije dva dana prije dana održavanja Dodatnih ispita kako bi ostvario pravo na povrat uplaćene naknade za pristup ispitima.

OBJAVA REZULTATA

Članak 10.

(1) Agencija će u roku od 15 (petnaest) dana od dana održavanja Dodatnih ispita na svojoj internetskoj stranici objaviti neslužbenu listu kandidata koji su položili Dodatne ispite te objaviti rok od najmanje 7 (sedam) dana u kojem se može ostvariti uvid u iste.

(2) Uvid u svoje ispite može ostvariti kandidat koji ih nije položio te ukoliko kandidat smatra da mu odgovori nisu točno vrednovani, uputiti pisanu predstavku Agenciji u roku u kojem se može ostvariti uvid u ispite.

(3) Eventualne pisane predstavke rješava Komisija najkasnije u roku od 5 (pet) dana od dana primitka predstavke.

(4) Nakon isteka roka za rješavanje predstavki, Agencija će na svojoj internetskoj stranici objaviti službenu listu kandidata koji su položili sve Dodatne ispite.

Članak 11.

Agencija će kandidatu koji položi sve dodatne obvezne ispite iz članka 2. stavak 1. točka 2. ovog Pravilnika izdati Uvjerenje o uspješno obavljenoj provjeri stručnih znanja potrebnih za obavljanje poslova ovlaštenog aktuara i to najkasnije u roku od 30 (trideset) dana od dana položenih Dodatnih ispita.

ZAVRŠNE ODREDBE

Članak 12.

(1) Osoba koja je položila ispite: Pravo osiguranja i mirovinskog osiguranja u RH, Računovodstvo osiguranja i mirovinskog osiguranja u RH, Praksa osiguranja i mirovinskog osiguranja u RH i Profesionalizam u organizaciji Hrvatskog aktuarskog društva dobit će Uvjerenje o uspješno obavljenoj provjeri stručnih znanja potrebnih za obavljanje poslova ovlaštenog aktuara bez polaganja dodatnih obveznih ispita iz članka 2. stavka 1. točke 2. ovog Pravilnika ako ispuni i ostale uvjete propisane člankom 5. stavkom 1. ovog Pravilnika i pod uvjetom da je prije polaganja navedenih ispita položila sve obvezne ispite iz članka 2. stavka 1. točke 1. ovoga Pravilnika i stekla odgovarajuće radno iskustvo iz članka 5. stavka 1. točke 4. ovoga Pravilnika.

(2) Uz zahtjev za izdavanje Uvjerenja iz stavka 1. ovoga članka osoba je dužna dostaviti dokumentaciju propisanu člankom 5. stavka 1. ovoga Pravilnika i dokaz o položenim ispitima iz stavka 1. ovoga članka.

Članak 13.

Stupanjem na snagu ovog Pravilnika prestaje važiti Pravilnik o uvjetima za stjecanje i provjeru stručnih znanja potrebnih za obavljanje poslova ovlaštenog aktuara (Narodne novine broj 20/2010).

Članak 14.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/13-04/26

Urbroj: 326-660-13-1

Zagreb, 12. srpanj 2013.

Zamjenica predsjednika

Upravnog vijeća

Branka Bjedov Kostelac, v. r.

*Obrazac AKTUAR – 1*

ZAHTJEV ZA POHAĐANJE OBRAZOVNOG PROGRAMA

1. Ime i prezime:

2. Datum, mjesto i država rođenja:

3. Stručna sprema i zanimanje:

4. Poslodavac:

5. Adresa stanovanja:

6. Adresa za prepisku:

7. Telefon:

8. Telefaks:

9. E-mail:

\_\_\_\_\_\_\_\_\_\_\_\_\_\_\_\_\_\_                          \_\_\_\_\_\_\_\_\_\_\_\_\_\_\_\_\_\_\_
           Datum                                                     Potpis

Prilog Zahtjevu:

1. dokaz o plaćenoj naknadi za pohađanje obrazovnog programa.

*Obrazac AKTUAR – 2*

ZAHTJEV ZA POLAGANJE ISPITA

1. Ime i prezime:

2. OIB:

3. Datum, mjesto i država rođenja:

4. Stručna sprema i zanimanje:

5. Poslodavac:

6. Adresa stanovanja:

7. Adresa za prepisku u vezi s polaganjem ispita:

8. Telefon:

9. Telefaks:

10. E-mail:

\_\_\_\_\_\_\_\_\_\_\_\_\_\_\_\_\_\_
     Datum i potpis

Prilozi Zahtjevu:

1. preslika osobne iskaznice ili putovnice, a strani državljani dostavljaju presliku putovnice, ovjerene kod javnog bilježnika odnosno u skladu sa zakonom i međunarodnim propisima (Apostille – Haška Konvencija o ukidanju potrebe legalizacije stranih javnih isprava, od 5. listopada 1961. godine),

2. preslika diplome, a u slučaju inozemne isprave i isprava o priznavanju inozemne školske kvalifikacije izdanom od strane Agencije za znanost i visoko obrazovanje Republike Hrvatske). Preslike isprava dostavljaju se ovjerene od javnog bilježnika odnosno u skladu sa zakonom i međunarodnim propisima (Apostille – Haška Konvencija o ukidanju potrebe legalizacije stranih javnih isprava, od 5. listopada 1961. godine), a isprave na stranom jeziku dostavljaju se prevedene od ovlaštenog sudskog tumača.

3. potvrda izdana od Prirodoslovno matematičkog fakulteta – Matematički odsjek Sveučilišta u Zagrebu o položenim ispitima navedenim u članku 2. stavku 1. točki 1. Pravilnika o uvjetima za stjecanje i provjeru stručnih znanja potrebnih za obavljanje poslova ovlaštenog aktuara, odnosno potvrdu Prirodoslovno matematičkog fakulteta – Matematičkog odsjeka Sveučilišta u Zagrebu o istovrsnosti položenih ispita s programom poslijediplomskog specijalističkog studija aktuarske matematike za osobe koje su uspješno obavile provjeru stručnih znanja u skladu s program o izobrazbi navedenom u članku 2. stavku 1. točki 1. u drugoj obrazovnoj instituciji,

4. izvornik potvrde poslodavca o najmanje tri godine radnog iskustva u obavljanju aktuarskih poslova, a za potvrde poslodavaca koji nemaju sjedište u Republici Hrvatskoj treba dostaviti i prijevod potvrde od ovlaštenog sudskog tumača,

5. izjava da nije pravomoćno osuđena na kaznu zatvora za kazneno djelo protiv sigurnosti platnog prometa i poslovanja sa potpisom kandidata ovjerenim kod javnog bilježnika odnosno u skladu sa zakonom i međunarodnim propisima (Apostille – Haška Konvencija o ukidanju potrebe legalizacije stranih javnih isprava, od 5. listopada 1961. godine).

6. dokaz o plaćenoj naknadi za pristup ispitima.

93 19.07.2013 Pravilnik o uvjetima za stjecanje i provjeru stručnih znanja potrebnih za obavljanje poslova ovlaštenog aktuara

Pravilnik, NN 93/2013-2116